Shakira

Shakira Isabel Mebarak Ripoll (Barranquilla, Colombia, 2 fibberwarie 1977) is 'n Colombiaanse zangeres.

Stijl
Shakira maak euver 't algemein latinmeziek, of popmeziek mèt latininvlood, meh heet ziech door de jaore heer vaan diverse stijle bedeend. 'ne Constante is häör expressief stumgebruuk (in 'n popwereld boe stumme miestens door producente weure gladgetrokke). Ouch häör tekste valle soms op; e deil vaan häör werk vertuint veur hitparademeziek deepgravende tekste euver politieke missten of oontrouw minners.

Boete häör muzikaol kwaliteite daank ze häör populariteit zeker ouch aon de seksueel gelaoje danse die ze op 't podium en in häör clips deit, en boevaan de inspiratie deils vaan de Arabische boekdanstraditie kump.

Biografie
Shakira weurt es jongste keend vaan e femilie vaan ach gebore. Häöre pa is Libanees, häör ma Colombiaans. Es ze mèt daartien jaor nao Bogotá trèk veur fotomodel te weure, weurt ze oontdèk es zangeres, wat e jaor later leit tot Magía. Dap-op heet ze zelf al aon alle leedsjes mètgesjreve. Daonao oontwikkelt ze ziech in de Latiens-Amerikaanse wereld tot superstaar en bekinde actrice. 

't Album Dónde están los ladrones oet 1998 vesteg häöre naom ouch boete de Spaonssprekende wereld en ze beslut veurtaon veural in 't Ingels te goon zinge, wat in 2001 leit tot 't album Laundry service. Euveregens kump die plaat in de Spaonstaolege len gewoen in 't Spaons oet. Wereldhits vaan dit album zien "Whenever, Wherever", "Underneath your clothes" en "Objection (tango)". Ze deeg in 2005 e döbbelalbum doen oetkoume, Fijacion Oral/Oral fixation, boevaan 't ierste deil, Spaonstaoleg, latinmeziek bevatde en 't twiede deil, Ingelstaoleg, rockechteg gekleurd waor. De groetste hits daovaan waore "La tortura" en "Don't bother". In 2006 had ze mèt Wyclef Jean 'n groete zomerhit, "Hips don't lie", 't jaor dao-op nog ein mèt Beyoncé, "Beautiful liar". Ouch 't album She wolf en zienen titelsong "Lupa" doen 't good.

Sindsdeen is ze weer euverwegend Spaons goon zinge en veural in Latiens Amerika oonverminderd groet gebleve. Häör videoclips zien hoonderde mieljoene, soms zelfs mieljarde kiere bezien. In Wes-Europa haolt ze nog sporadisch hits. Wereldwied häöre groetsten hit vaan de jaore tien waor "Waka waka (this time for Africa)", veur 't WK voetbal vaan 2010.

Persoenelek leve
Vaan 2000 tot 2010 waor Shakira in 'n relatie mèt d'n Argentijnsen avvekaot Antonio de la Rúa. Tenao haolde ze väölvöldeg de roddelpeers wie ze 'n relatie aongóng mèt voetballer Gerard Piqué. 't Koppel heet intösse twie kinder.

 Discografie 
 Magía, 1991
 Peligro, 1993
 Pies descalzos, 1995
 ¿Dónde están los ladrones?, 1998
 MTV unplugged, 2000
 Laundry service, 2001
 Fijacion Oral Vol. 1, 2005
 Oral fixation Vol. 2, 2005
 Oral fixation tour, e verzamelalbum vaan de veurege twie, 2007
 She wolf, 2009
 Sale el sol, 2010
 Shakira, 2014
 El Dorado, 2017

 Externe link 
 Officieel website vaan Shakira

Categorie:Persoene oet Colombia
Categorie:Zengers
Categorie:Laevende luuj